De nordjyske erhvervsuddannelser kan fra 2019 se frem til at beholde ikke så få millioner kroner på egne konti - penge, de ellers skulle have afleveret til staten. Regeringen og Dansk Folkeparti har nemlig vedtaget at sløjfe sparekravet på to procent for erhvervsuddannelserne - også kaldet omprioriteringsbidraget - som del af finansloven for 2019. Det meddeler finansminister Kristian Jensen (V) på Twitter. - Så er den første del-aftale af finansloven faldet på plads. Regeringen og Dansk Folkeparti er enig om at afskaffe omprioriteringsbidraget på erhvervsuddannelserne fra 2019, skriver finansministeren. I Nordjylland betyder det, at de otte erhvervsuddannelser kan beholde nogle penge, der ellers skulle spares og sendes videre i systemet. Kravet er blevet droppet for at understøtte ambitionen om at få flere unge til at søge ind på en erhvervsuddannelse. - Der er behov for en ekstraordinær indsats for at få flere til at vælge en erhvervsuddannelse efter grundskolen. Vi har behov for mennesker, der kan bruge både hovedet og hænderne, siger Kristian Jensen. Sparekravet blev indført i 2016 af netop regeringen og Dansk Folkeparti. Kravet gælder ikke kun uddannelser, men også kulturområdet, hvor alle institutioner hvert år har skullet øge deres besparelser med to procent. Pengene bliver ført tilbage til deres respektive områder, men ikke nødvendigvis til de enkelte institutioner. OPDATERING: Af en tidligere udgave af artiklen har det fremgået, at de otte erhvervsuddannelser i Nordjylland kunne spare i alt 329 millioner kroner på det droppede sparekrav. Det er imidlertid en fejl, som vi har valgt at fjerne fra artiklen. TV2 Nord beklager.

Opsummering:
De nordjyske erhvervsuddannelser er fra næste år fritaget for at spare to procent om året som del af omprioriteringsbidraget.